**Отчет на дейността на НЧ "Пробуда-1926" с.Железница за 2020г.**

**Читалищна дейност**

През отчетния период НЧ"Пробуда-1926" се стремеше да осъществява дейността си в съответствие със своите програмни цели заложени в Устава и дейностите по културния календар за 2020 година. Поради създалата се епидемична обстановка и ограниченията произтичащи от нея, много от заложените масови мероприятия, репетициите на самодейците,обучителния процес в школата по английски, тренировките в школата по таекуондо бе ограничено, а на моменти и невъзможно. На няколко пъти, като се спазваха стриктни мерки за безопасност и хигина, читалището възобновяваше репетициите в залата присъствено. Настоятелството следеше обстановката и реакциите му бяха своевременни.Служителите и Читалищното настоятелството работиха заедно за утвърждаване на вече изградени дейности и преосмисляне на приоритети. Поради малкия обем на художествено–творческа дейност през този епидемичен период бяха инициирани и осъществени редица подобрения и ремонти по читалищната сграда.

1. **Дейности по културния календар на НЧ „Пробуда – 1926“. Състояние на самодейните групи. Школа по англииски с преподавател г-жа В. Ненова. Спортен таекуондо клуб „Нерон” с треньор г-н А. Панов**

Бележитите дати бяха отбелязвани с тематични витрини и табла, както е предвидено по културния календар за 2020г.,но съвместното им приготвяне със учениците от 191-во ОУ, както и беседите по тях бяха отменени. Поради ограниченията нямахме възможност да проведем предвидените занимания в „Детската ни работилничка за всичко”. Постарахме се с необходимите мерки за сигурност да поддържаме общодостъпна библиотеката, с присъщите и библиотечно-информационни дейности.През 2020 г., съвместно с кметство Железница отбелязахме Сирни заговезни с традиционния обреден огън на центъра на селото и общоселско веселие. По покан на читалището на гости ни бе самодейна сурвакарска група от НЧ „Надежда” с.Дивля, които показаха част от сурвакарския ритуал на техния регион.

Придържайки се към културния календар, по случай деня на самодееца 01.03., организирахме обща среща-веселба между бивши и настоящи самодейци. Срещата премина с много настроение, музика, песни и танци.

Водено от духа на традициите НЧ „Пробуда -1926” всяка година провежда два курса на обучение - "Лазаруване" и "Коледуване".Тази година, мерките за сигурност не позволиха провеждането им. Традиционният формат на провеждането им, също не бе осъществен. Разочарованието сред децата беше огромно.

Съвместният ни проект с г-жа Вероника Ненова, а именно школата по английски език към читалището продължава своята успешна дейност. Към момента около 50 деца в различно ниво на напредналост посещават школата. Г-жа Ненова дава всичко от себе си в работата си с децата.Тя е добър професионалист и има уникален подход към тях.

Спортният клуб по таекуондо „Нерон”, с треньор г-н Атанас Панов, също е много успешен.Тренировките се посещават от много деца, като някои имат участия на състезания и медали от тях.Успехите на децата са показателни за старанието и усърдието на младият и надежден треньор, г-н Панов. На последното републиканско първенство, състояло се в НСА на 21.02.2020г., таекуондо клуб „Нерон” имаше четирима представители, от които един републикански шампион и едно трето място.

Танцовите групи към читалището нямаха възможност да се изявят на сцена през тази година. Посещението в танцовата зала беше невъзможно през по- голямата част от времето. Танцовата група на г-н Станислав Крумов може да се похвали с онлайн участие в дистанционен международен фестивал „Самоцвети” ,проведен от 25-30 май 2020г. в Украйна, от където получи диплом за първо място.

1. **Ремонтни дейности.**

Подменена бе голяма част от фасадната дограма на фоайето и библиотеката, която НЧ „Пробуда-1926” получи като дарение от г-н Искър Искров. Подменена бе и дограмата на санитарния възел на читалището и бе направен цялостен ремонт на помещението. Дарение тук получихме от г-жа Веска Кирилова / Казанче за тоалетна и принадлежности/ и корнизи за фоайето от г-н Николай Миланов.

Читалището получи дарение и от сем. Господинови /офис мебели/, с което след направения освежителен ремонт, обликът на фоайето се промени напълно.

Наложилите се строителни ремонти след подмяната на дограмата бяха осъществени изцяло със средства от бюджета на читалището. С оглед на това, че те са ограничени, ремонтът стана факт и благодарение на безвъзмездната помощ на доброволци / Димитър Пашалийски, Ивайло Илиев, Мартин Роглев, Дойчин Сремкин и Симеон Иванов/. За саниране на фасадата на читалището бяха използвани средства от бюджета. От върнатите вторични суровини /метали от старата дограма/ се поръчаха щори за библиотеката, за предпазване на библиотечния фонд от пряка слънчева светлина. Сърдечно Благодарим на всички, които помогнаха и които по един или друг повод са се притекли на помощ в трудни за нас моменти.

На дарителите на НЧ „Пробуда-1926” бяха написани и връчени благодарствени писма от името на читалищното Настоятелство.

1. **Библиотечна дейност през 2020г.**

Библиотеката към НЧ “Пробуда – 1926” е разположена в помещение с площ 52 кв.м. Фондът е строго подреден, разделен е на възрастови групи и обособен детския кът. Макар и неотоплена, библиотеката е средище на млади и по-възрастни хора, тя е единственият извор на информация и литература в нашето село.

През 2020 година в библиотеката са регистрирани 116 читатели. Забелязва се лек спад , който естествено се отразява и на заетата литература. Една от причините за намаления брой читатели е епидемичната обстановка в страната. Не без значение е и навлизането на новите технологии в живота на децата.

През 2020 година в библиотеката са постъпили 50 тома нова литература. Обогатени са предимно отделите с художествена и ученическа литература. Средствата за закупуване на нова литература се набавят от читателските такси, която е 5лв. за цялата година. Тук искам да кажа, че от 116 читатели, такси са заплатили само 34 от тях, което прави 170лв. за годината. Въпреки незаплатените такси, читатели не се връщат.

Организацията на фонда в библиотеката е добра. Той е подреден в съответствие с всички правила, за да могат читателите да се ориентират възможно най-бързо.

През 2020г. бяха отчислени 635 тома литература, като остарели по съдържание, на стойност 114,06лв и в края на периода фондът на библиотеката наброява 14 140 тома.

За популяризиране на дейността и фонда си библиотеката организира:

* Инициативи, свързани с книгата, културни мероприятия.
* Работа с най-малките деца с цел зараждане на интерес към книгата.
* Тематични витрини, посветени на годишнини на велики личности.
* Отбелязване на национални празници.

Надяваме се и през 2020г. да продължи сътрудничеството ни с 191 ОУ „Отец Паисий”, а също да привлечем деца от предучилищната група на ДГ „Радост” с четене на приказки и различни игри, да им покажем, че в библиотеката могат да прекарват времето си пълноценно и да ги научим да обичат книгите.

В предвид на гореизложените дейности смятам,че НЧ” Пробуда-1926” активно участва в културния живот на нашето общество и продължава да бъде едно от най– активните читалища в р-н Панчарево. То е дом на книгата, танците, музиката, образованието, спорта и приложните изкуства. Въпреки трудностите, които имахме като институция и въпреки напрегнатото ежедневие на хората, тук в Читалището можем да намерим онова, което би подхранило духа и би спасило уникалното българско народно творчество, обичаи и традиции.